TACC เปิดเทรดวันแรกพุ่งกว่า 35% ผู้บริหารมั่นใจธุรกิจโตก้าวกระโดด
(แก้ไข) TACC เปิดเทรดวันแรกพุ่งกว่า 35% โดยราคาเปิดอยู่ที่ 3.88 บาท ล่าสุด ณ เวลา 10.05 น. ราคาอยู่ที่ 3.90 บาท เพิ่มขึ้น 1.02 บาท หรือ 35.42% สูงสุดที่ 4.08 บาท ต่ำสุดที่ 3.82 บาท จากราคาขาย IPO ที่ 2.88 บาท มูลค่าซื้อขายที่ 789.50 ล้านบาท
2 ธ.ค. 2558

ผู้สื่อข่าวรายงานว่า ราคาหุ้นบริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเทรดวันแรก ณ เวลา 10.05น. มาที่ 3.90 บาท เพิ่มขึ้น 1.02 บาท หรือ 35.42% สูงสุดที่ 4.08 บาท ต่ำสุดที่ 3.82 บาท จากราคาขาย IPO ที่ 2.88 บาท มูลค่าซื้อขายที่ 789.50 ล้านบาท ขณะที่ดัชนีตลาดหุ้นไทยโดยรวมบวก 0.20%
ด้าน นายชัชชวี วัฒนสุข ประธานกรรมการบริหาร TACC เปิดเผยภายหลังการจองซื้อหุ้นไอพีโอ ซึ่งมีนักลงทุนสนใจเข้ามาเป็นจำนวนมากนั้น สะท้อนให้เห็นว่านักลงทุนมีความเข้าใจธุรกิจและเชื่อมั่นในศักยภาพของบริษัทที่จะเติบโตได้อย่างแข็งแกร่ง
โดยมั่นใจหุ้น TACC จะได้รับการตอบรับที่ดีจากนักลงทุนทำให้สามารถยืนเหนือราคาจองที่ 2.88 บาท/หุ้นได้ เนื่องจากนักลงทุนเล็งเห็นถึงอนาคตของธุรกิจที่คาดว่าจะเติบโตอย่างก้าวกระโดดในช่วง 3 ปีข้างหน้า หลังจากที่บริษัทขยายการลงทุนในธุรกิจ “เครื่องกดเครื่องดื่มแบบอัตโนมัติ” (Vending Machine) 
ทั้งนี้ TACC เข้าจดทะเบียนและเริ่มซื้อขายในตลาดหลักทรัพย์ mai กลุ่มเกษตรและอุตสาหกรรมอาหาร โดยTACC มีทุนชำระแล้ว 152 ล้านบาท มูลค่าที่ตราไว้หุ้นละ 0.25 บาท
ประกอบด้วยหุ้นสามัญเดิม 440 ล้านหุ้น และหุ้นสามัญเพิ่มทุน 168 ล้านหุ้น โดยเสนอขายหุ้นสามัญเพิ่มทุนต่อกรรมการ ผู้บริหาร และพนักงานของบริษัทจำนวน 9 ล้านหุ้น และเสนอขายต่อประชาชนทั่วไปครั้งแรก (IPO) จำนวน 159 ล้านหุ้น เมื่อวันที่ 25-27 พฤศจิกายน 2558 ในราคาหุ้นละ 2.88 บาท คิดเป็นมูลค่าระดมทุน 483.84 ล้านบาท มูลค่าหลักทรัพย์ ณ ราคา IPO 1,751.04 ล้านบาท
อนึ่ง TACC เป็นผู้ดำเนินธุรกิจผลิตและจำหน่ายเครื่องดื่มชา กาแฟ มีผลิตภัณฑ์หลัก คือ เครื่องดื่มในโถกดที่ร่วมพัฒนากับ บริษัท ซีพี ออลล์ จำกัด (มหาชน) หรือ CPALL วางจำหน่ายในร้านสะดวกซี้อ 7-Eleven นอกจากนี้ ยังมีผลิตภัณฑ์ที่จำหน่ายภายใต้ตราสินค้าของบริษัท ได้แก่ ชาเขียวพร้อมดื่มตรา “เชนย่า” กาแฟปรุงสำเร็จตรา “วีสลิม” และเครื่องดื่มปรุงสำเร็จชนิดผงตรา “ชาช่า” “ณ อรุณ” และ “สวัสดี” โดยบริษัทจำหน่ายสินค้าผ่านช่องทางการจำหน่ายทั้งในประเทศและต่างประเทศ